label_title: 2007–2008-as olasz labdarúgó-bajnokság (első osztály)
label_desc: A 2007–2008-as olasz labdarúgó-bajnokság jelenlegi formájában a 76., összességében pedig a 106. olasz elsőosztályú labdarúgó-bajnokság. A bajnokság sorsolását 2007. július 31-én este 7 órakor végezték Rómában. Az első mérkőzésekre 2007. augusztus 26-án került sor, míg a pontvadászat 2008. május 18-án ért véget. A bajnok végül a címvédő Internazionale lett, mely az 5. fordulót követően állt az élre és tartotta meg egészen a szezon végéig. A 23. fordulóban már 11 pontos előnye volt a 2. helyen álló Romával szemben, az utolsó fordulóra mégis 1 pontra olvadt az előnye. A milánóiak a Parma ellen szerepeltek, amely a kiesés ellen küzdött. A fővárosiak a szintén kiesés ellen küzdő Cataniát fogadták. Az Inter végül 2–0-ra nyert, míg a Roma 1–1-es döntetlent ért el. Az állás így nem változott, a bajnok az Inter lett a Parma pedig kiesett a másodosztályba.